જે રીતે લાંબા ગાળે કોંગ્રેસનું એન્ટી હિંદુત્વ ફેક્ટર ના ચાલ્યું અને આ વખતની ગુજરાતની ચૂંટણીમાં કોંગ્રેસના રાહુલ ગાંધીને ચોટીલાના પગથિયા ચઢવા પડ્યા તે જ રીતે ભાજપના હિંદુત્વ ફેક્ટર પણ વિકાસના એજન્ડાની જેમ બોરિંગ થવા લાગ્યું છે. હવે તે વોટબેંક પર જોઇએ તેવું પરિણામ નથી આપી રહ્યું. વળી જે ભાજપ સત્તામાં 22 વર્ષથી છે તેમ છતાં 22 વર્ષથી સત્તાથી દૂર રહેલી કોંગ્રેસના વાંક હજી સુધી નીકાળે છે તે વાત પણ લોકોને કંટાળાજનક લાગે છે. કોંગ્રેસ સિવાય કોઇ નવા મુદ્દા પર ભાજપને પોતાનો એજન્ડા મૂકવો પડશે. હવે વિકાસ, હિંદુત્વ તે 22 વર્ષથી ચાલતા મુદ્દા નહીં ચાલે. પણ ભાજપ હજી પણ ખાલી તમામ દોષો માટે કોંગ્રેસનો જ વાંક નીકાળી રહી છે. વળી આટલા વખતથી સત્તામાં રહ્યા પછી આ વખતે કોઇ નવા મુદ્દા સાથે ભાજપને ચૂંટણીમાં ઉતરવાની જરૂર હતી. પણ આ વખતે પણ ભાજપ હજી સુધી વિકાસ, હિંદુત્વ અને કોંગ્રેસના એ જ જૂના મુદ્દા પર રાજકારણ રમી રહી છે. જે પણ ભાજપનો માઇનસ પોઇન્ટ છે. આ ચૂંટણીમાં કોઇ નવા મુદ્દા સાથે ભાજપ મેદાનમાં આવી હોત તો લોકો તરફ તેનું ધ્યાન આકર્ષિત થયું હોત પણ ભાજપની હાલની સ્થિતિ એવી છે કે તે પોતાના બચાવમાં જ એટલી વ્યસ્ત છે કે કોઇ હકારાત્મક નવો મુદ્દો રજૂ કરવાનો તેની પાસે સમય નથી.